ཉིན་ཞིག་ལ་ཁོང་གི་ཐུགས་སུ་སྡེ་དགེའི་པར་ཁང་བཞེངས་པའི་དགོངས་བློ་འཆར།སྒང་གཤོང་འོག་གི་སྤང་ཐོག་ཏུ་ཆབ་གསང་ལ་བྱོན།སྤང་འདིའི་དཀྱིལ་དུ་ས་འབུར་ཞིག་ཡོད་པ་ལས་ཉིན་ཞིག་ཆོས་རྒྱལ་ཆབ་གསང་གཏོང་གྲབས་སྐབས།གློ་བུར་ས་འབུར་དེའི་རྒྱབ་ནས་བྱིས་པ་ཞིག་གིས་དཔེ་ཆ་ཀློག་བཞིན་པའི་སྒྲ་ཞིག་ཐོས།ཁོང་གིས་ས་འབུར་སྐོར་བ་བརྒྱབ་ནས་ཕར་ཉུལ་ཚུར་ཉུལ་བྱས་ཀྱང་དཔེ་ཆ་ཀློག་པའི་བྱིས་པ་དེ་གཏན་ནས་མ་རྙེད།དེའི་ཕྱིའི་ཉིན་དང་།ཡང་ཉིན་སོགས་ཉིན་འགའ་མཚམས་ནས་ཁོང་ཆབ་གསང་ལ་ཕེབས་སྐབས་ཡང་སྔོན་མ་ཇི་བཞིན་བྱིས་པས་དཔེ་ཆ་ཀློག་པའི་སྒྲ་དེ་ཐོས་པས།ཅི་འདྲ་བྱས་ནས་བཙལ་ནའང་དཔེ་ཆ་ཀློག་པའི་བྱིས་པ་དེ་མ་རྙེད།དོན་འདིའི་རྐྱེན་གྱིས་དགོང་མོ་འགའ་ཞིག་ཁོང་ཕར་ཚུར་འགྲེལ་ལོག་བརྒྱབ་ནས་གཟིམ་མ་ཁུགདོན་འདི་ཡ་མཚན་ཅན་ཞིག་རེད།དཔེ་ཆ་ཀློག་པའི་སྒྲ་གསལ་བོ་ཐོས་ནའང་ཀློག་པ་པོ་མི་རྙེད་པའི་རྒྱུ་རྐྱེན་ཅི་ཡིན་སྙམ་ནས་ཐུགས་དགོངས་ཞིབ་ཞིབ་བཏང་སྟེ།དཔེ་ཆ་ཀློག་བསམ་པའི་བྱིས་པ་དེས་དཀོན་མཆོག་གསུམ་ལ་གསོལ་འདེབས་བྱས་ནས་མཆོག་གསུམ་རིན་པོ་ཆེས་བདག་ཅག་ལ་རྫུ་འཕྲུལ་སྟོན་པ་མ་རེད་དམ།བྱ་བ་ཅི་འདྲ་ཞིག་བསྒྲུབས་ན་ལེགས་སྙམ་ནས་ཁོང་གིས་ཐུགས་དགོངས་ཡང་ཡང་བཏང་མཐར།ཐོག་མར་པར་འབར་ཞིག་བརྐོས་ནས་པར་རྒྱག་རྒྱུ་བྱས་ན་ལེགས་སྙམ་སྟེ་དེར་ཐུགས་ཐག་བཅད།